คาดดอกเบี้ยนโยบายทำให้ค่าเงินผันผวน
สัปดาห์นี้สายงานธุรกิจตลาดทุน ธนาคารกสิกรไทย คาดว่าค่าเงินบาทจะเคลื่อนไหวอยู่ในกรอบเดิมจากสัปดาห์ก่อน โดยคาดว่าจะเคลื่อนไหวอยู่ในกรอบระหว่าง 29.70-29.90 บาทต่อเหรียญสหรัฐ ค่าเงินบาทยังเคลื่อนไหวในกรอบแคบๆ ในสัปดาห์นี้คณะกรรมการนโยบายการเงิน (กนง.) จะประกาศอัตราดอกเบี้ยนโยบายในวันพุธที่ 20 ก.พ. ซึ่งคาดว่าค่าเงินบาทในต้นสัปดาห์จะยังคงเคลื่อนไหวตามการคาดการณ์ผลการประชุม กนง. และหลังจากวันพุธค่าเงินบาทจะเคลื่อนไหวตามผลการตัดสินของ กนง.
18 ก.พ. 2556

สัปดาห์นี้สายงานธุรกิจตลาดทุน ธนาคารกสิกรไทย คาดว่าค่าเงินบาทจะเคลื่อนไหวอยู่ในกรอบเดิมจากสัปดาห์ก่อน โดยคาดว่าจะเคลื่อนไหวอยู่ในกรอบระหว่าง 29.70-29.90 บาทต่อเหรียญสหรัฐ ค่าเงินบาทยังเคลื่อนไหวในกรอบแคบๆ ในสัปดาห์นี้คณะกรรมการนโยบายการเงิน (กนง.) จะประกาศอัตราดอกเบี้ยนโยบายในวันพุธที่ 20 ก.พ. ซึ่งคาดว่าค่าเงินบาทในต้นสัปดาห์จะยังคงเคลื่อนไหวตามการคาดการณ์ผลการประชุม กนง. และหลังจากวันพุธค่าเงินบาทจะเคลื่อนไหวตามผลการตัดสินของ กนง. 
เราประเมินว่า หาก กนง.ลดอัตราดอกเบี้ยลงอาจส่งผลให้ค่าเงินบาทอ่อนค่าขึ้นในช่วงปลายสัปดาห์
สัปดาห์ที่ผ่านมานี้ ตัวเลขเศรษฐกิจในยูโรโซนออกมาน่าผิดหวังมาก โดยจีดีพีในไตรมาส 4 ปี 2555 ในยูโรโซน ตลอดจนเยอรมนี ฝรั่งเศส และอิตาลี ออกมาหดตัวเกินคาด ซึ่งอาจเป็นการส่งสัญญาณถึงเศรษฐกิจที่ชะลอตัวอย่างต่อเนื่อง และอาจฟื้นตัวได้อย่างลำบากในปี 2556 นอกจากนี้อังกฤษได้ประกาศ CPI เดือน ม.ค. ที่ 2.7% โดยเงินเฟ้อยังอยู่ในระดับที่สูง แม้ว่าเศรษฐกิจในประเทศถดถอย ในทางตรงกันข้าม ภาพรวมเศรษฐกิจในสหรัฐปรับตัวดีขึ้นจากตัวเลขดุลการค้าเดือน ธ.ค. ที่หดตัว 3.85 หมื่นล้านเหรียญสหรัฐ ออกมาหดตัวต่ำกว่าคาด เนื่องมาจากการส่งออกน้ำมันที่ปรับตัวดีขึ้น หลังจากที่ประสิทธิภาพในการผลิตน้ำมันของสหรัฐเพิ่มขึ้น นอกจากนี้ตัวเลขผู้ขอรับสวัสดิการว่างงานครั้งแรกสำหรับสัปดาห์สิ้นสุดวันที่ 9 ก.พ. ลดลงมากกว่าคาดการณ์ 
ภาพรวมเศรษฐกิจฝั่งเอเชีย ตัวเลขผลิตภัณฑ์ในประเทศเบื้องต้นของญี่ปุ่นในไตรมาส 4 ปี 2555 ออกมาน่าผิดหวังโดยหดตัว 0.1% จากไตรมาสก่อน ส่งสัญญาณถึงเศรษฐกิจที่อ่อนแอต่อเนื่อง เช่นเดียวกับอินเดียที่การผลิตภาคอุตสาหกรรมเดือน ธ.ค. ลดลงถึงลบ 0.60% เทียบกับเดือน ธ.ค.ปีก่อน แสดงให้เห็นถึงอุปสงค์ที่อ่อนแอและเศรษฐกิจที่ซบเซา 
ค่าเงินบาท สัปดาห์ที่ผ่านมาค่าเงินบาทเปิดตลาดที่ระดับ 29.78 และแกว่งอยู่ในกรอบ 29.73-29.95 ค่าเงินบาทปรับอ่อนค่าลงเมื่อเทียบกับสัปดาห์ก่อนที่เคลื่อนไหวอยู่ในกรอบ 29.60-29.85 ในสัปดาห์ที่ผ่านมาไม่ได้มีปัจจัยที่กำหนดทิศทางการเคลื่อนไหวของเงินบาทที่ชัดเจน ขณะที่นักลงทุนบางคนกังวลว่า ทางการอาจออกมาตรการบางอย่างเพื่อแก้ปัญหาเงินบาทแข็งค่า นักลงทุนบางส่วนอาจรอความเห็นจากผู้นำ จี20 ในช่วงสุดสัปดาห์ที่ผ่านมา และรอดูผลการประชุม กนง.ในวันพุธที่จะมาถึงนี้ ซึ่งปัจจัยทั้งหมดที่กล่าวมาจะส่งผลต่อการซื้อขายเงินบาทในสัปดาห์นี้ ณ วันศุกร์ 
ค่าเงินยูโร ค่าเงินยูโรเปิดตลาดที่ระดับ 1.3358 และแกว่งอยู่ในกรอบ 1.3310-1.3520 โดยค่าเงินยูโรปรับอ่อนค่าลงเมื่อเทียบกับสัปดาห์ก่อน 
ค่าเงินเยน ค่าเงินเยนเปิดตลาดที่ระดับ 92.83 ค่าเงินเหรียญสหรัฐต่อเยน และแกว่งอยู่ในกรอบ 92.21-94.42 โดยเคลื่อนไหวในกรอบที่กว้างกว่าสัปดาห์ก่อนเล็กน้อย ค่าเงินเยนปรับอ่อนค่าลงจากสัปดาห์ก่อนหน้า ในวันที่ 19 มี.ค. ณ วันศุกร์ เงินเหรียญสหรัฐต่อเยนอยู่ที่ระดับ 92.68